En påstået sag om misbrug af en udviklingshæmmet kvindes penge er faldet til jorden i Retten i Holstebro. Thisted Kommune er blevet frifundet for et erstatningskrav på 150.000 kroner, oplyser retten på sin hjemmeside. Familien til en kvinde, der har Downs Syndrom, og som bor i et bofællesskab ejet af kommunen, har været skeptisk over for pengeforbruget. Bofællesskabet kunne ikke fortælle i detaljer, hvad pengene gik til i perioden fra 2006 til 2008. Den mappe, som rummede bilag for større økonomiske dispositioner, var blevet væk. Familien undrede sig over, hvad pengene, som stammer fra arven efter kvindens mor, var blevet brugt til. Men retten fastslår i dommen, at kommunen ikke havde adgang til at styre den udviklingshæmmedes økonomi eller føre regnskab over den i den periode, hvor hun var personlig myndig. Der er heller ikke beviser for, at der er brugt penge på en måde, som strider mod kvindens ønsker. Desuden er der ikke grund til at fastslå, at nogen har misbrugt adgangen til at hæve penge på kvindens konto, vurderer retten. For kort tid siden har Berlingske Tidende beskrevet flere tilfælde, hvor pårørende mener, at der er sket misbrug af handicappedes penge. I en sag netop fra Thisted har kommunen forbudt en kvinde at komme på bostedet efter at have stillet kritiske spørgsmål om søsterens penge. Det er også kommet frem, at en afdelingsleder brugte en beboers penge til at købe en mountainbike til sig selv. Socialminister Benedikte Kiær (K) har varslet en oprydning på området. Hun ønsker ens retningslinjer.

Opsummering:
Familie til handicappet har påstået, at Thisted Kommune skal af med 150.000 kroner.